text: Genindfører visitations-zone
  07 juni 2012 kl. 10.05
  Betjente må visitere alle for våben på gaderne i den centrale del af Esbjerg, har politidirektør besluttet. Fire rocker-supportere blev i dag fængslet i fire uger.
  Forholdet mellem forskellige rockere i Esbjerg er så anspændt, at politiet har besluttet at indføre en visitationszone i den centrale del af byen.
  Frem til 5. juli må betjente gå i lommerne på i princippet alle borgere, der færdes i zonen.
  Normalt kræver en visitation, at politiet har en begrundet mistanke om våben eller andet, men i zonen er dette ikke længere et krav.
  Årsagen er flere slagsmål på åben gade mellem på den ene side Hells Angels og Bandidos på den anden.
  I en række tilfælde har aktørerne i opgørene været medlem af støttegrupper.
  Nu er der en "forøget risiko for, at der bæres våben i dele af Esbjerg by," skriver politiet om situationen.
  Samtidig frygter ordensmagten nye voldelige optrin, fremgår det af politidirektør Jørgen Meyers beslutning.
  Efter en batalje onsdag ved middagstid blev to mænd lettere såret, og senere anholdt politiet fire yngre mænd med forbindelse til Hells Angels. POlitiet leder fortsat efter den femte i sagen.
  De fire hang-arounds er alle fra Esbjerg. De er sigtet for vold af særlig farlig karakter.
  